O Cucaracha

Mariano Gavín Suñén, conoixiu per a motada de O Cucaracha, (Alcubierre, 1838 - † Lanacha, 28 de febrero de 1875) estió lo mas celebrau d'os bandolers aragoneses. As suyas accions se desvinioron en os Monegros en a segunda metat d'o sieglo XIX.

O Cucaracha yera fillo de Manuel Nicolás Gavín Ariño y d'Ignacia Suñén. Creixió en Alcubierre, en a resecada tierra d'os Monegros, muit pobra en o sieglo XIX. O 26 de marzo de 1861 se casó con Jobita Amador.

Bien poco ye lo que se conoix con certeza d'iste personache. Pa belunos sería estau o Robin Hood aragonés, que furtaba a os ricos pa dar-les-ne a os pobres; pa unos atros, yera nomás un bandolero que, igual como atros bandolers d'ixe tiempo, s'adedicaba a asaltar, furtar, extorsionar y secuestrar. A fama la consiguió en escapar-se a-saber-los anyos d'a Guardia Civil cada vegata que lo encorreban, o que fería que naixiese a expresión "estar mas vivo que Cucaracha".

Morió en una emboscada que li heba parau a Guardia Civil amán de Lanacha o 28 de febrero de 1875. Os guardias lo rodión en una paridera y disparón dica rematar con él y con a suya colla. Amás d'o Cucaracha, i morión o Cerruto, o Ferrero d'Osso, o Molinero de Belver y o Guarnicionero d'Alcoleya (Antonio Lampériz, José Berna, Melchor Colomer y José Solanilla). En a pocha d'o Cucaracha i trobón una carta que demandaba lo indulto a lo rei. O cuerpo fue levau ta Lanacha, a on que permaneixió en exposición pa escarmiento publico.

I hai un cómic con o nombre d'El bandido Cucaracha.

A leyenda
I hai unas cuantas leyendas arredol d'o personache, en as cuals se ixemplifica la suya aduya a os pobres.

En La Pobla d'Alfindén contan que o Cucaracha mató una vegata dos mulas viellas y arguelladas de tío Ramulla, y que contino li dio diners pa que se'n comprase unas atras. Mas tardi tornó ta comprebar que las heba compradas, enfiló enta o marchant d'as mulas y li furtó os diners que tío Ramulla heba pagau per ellas.

En Castillón de Monegros contan que, en preguntar o Cucaracha a un zagalet si levaba diners, iste respondió que su mai no li heba dau so que tres pecetas perque o Cucaracha li'n furtaría si en levaba mas. O Cucaracha li dio diners a o zagal y li respondió: "Di-le a la puta de tu mai que Cucaracha no furta a os pobres."

D'a suya muerte tamién se'n diz que un boticario lo enverenó, u bien que secuaces d'a Guardia Civil bella cosa ficón en o vino d'a banda, y que ixo estió lo que permetió que podesen apercazar-lo.

 Bibliografía 
 Andolz, Rafael. El bandido Cucaracha y Puchamán de Lobarre. Librería General, Zaragoza, 1982.

 Vinclos externos 
 O Cucaracha en a Gran Enciclopedia Aragonesa
 El bandido Cucaracha
 El bandido Cucaracha Personache Historico recuperau per Los Titiriteros de Binéfar.
 O Cucaracha en Lanaja.com

Categoría:Bandolers d'Aragón
Categoría:Naixius d'Alcubierre
Categoría:Muertos en Lanacha
Categoría:1838 (naixencias)
Categoría:1875 (muertes)